Μία ακόμα τουρκική πρόκληση, αυτή τη φορά στον Έβρο. Σύμφωνα με φωτογραφία που φέρνει στο φως το Evros-news.gr, άγνωστος ή άγνωστοι τοποθέτησαν την τουρκική σημαία, σε νησίδα ελληνικής κυριαρχίας, η οποία βρίσκεται μέσα στον ποταμό Έβρο στην περιοχή του χωριού Πραγγί Διδυμοτείχου.Πρόκειται για τη νησίδα «Λούλου» ή «Λουλού», στην οποία κάτοικος της περιοχής αντιλήφθηκε την ύπαρξη της συγκεκριμένης τουρκικής σημαίας.Σύμφωνα με το Evros-news.gr, είναι άγνωστο πώς και από ποιους βρέθηκε εκεί.Επισημαίνεται, δε, ότι λόγω της χαμηλής στάθμης των νερών στον ποταμό Έβρο, η συγκεκριμένη νησίδα «επικοινωνεί» με το τουρκικό έδαφος και μπορεί κάποιος να πάει με τα πόδια από την τουρκική πλευρά πάνω σε αυτήν.Σύμφωνα πάντα με το δημοσίευμα, είναι άγνωστο αν οι τοπικές στρατιωτικές και αστυνομικές Αρχές ενημερώθηκαν ή διαπίστωσαν το συγκεκριμένο περιστατικό.Μάλιστα, σημειώνεται πως η συγκεκριμένη περιοχή ελέγχεται συνέχεια τόσο από τον στρατό, όσο και από την αστυνομία, γιατί αποτελεί πέρασμα μεταναστών και προσφύγων.Τέλος, σύμφωνα με τον «ΑΝΤ1», η τουρκική σημαία έχει ήδη υποσταλεί, ενώ οι ελληνικές δυνάμεις πραγματοποιούν έρευνα για το περιστατικό.